विधानसभा में मुख्यमंत्री बोले- आरोपियों को नहीं छोड़ेगी सरकार
Bihar Assembly (Vidhan Sabha) Budget Session 2023 - बिहार विधानसभा के बजट सत्र का आज तीसरा दिन है। सदन में आज वैशाली में शहीद बेटे का स्मारक बनाने पर पिता को जेल भेजने के मामले पर जमकर हंगामा हुआ
बिहार विधानसभा के बजट सत्र का आज तीसरा दिन है। सदन में आज वैशाली में शहीद बेटे का स्मारक बनाने पर पिता को जेल भेजने के मामले पर जमकर हंगामा हुआ। बीजेपी विधायकों ने वेल में आकर प्रदर्शन किया। तेजस्वी के भाषण के दौरान विधायकों ने कुर्सियां उठा लीं। सरकार शर्म करो...शर्म करो के नारे लगाए गए। हंगामे के बाद बीजेपी विधायकों ने सदन से वॉक आउट कर दिया।
वहीं लंच के बाद विधानसभा में बोलते हुए इस मामले में नीतीश कुमार ने कहा है कि आज ही रक्षा मंत्री राजनाथ सिंह से बात हुई है। आरोपियों के खिलाफ कार्रवाई होगी।
विपक्ष के शराब से मौतों के सवाल पर नीतीश कुमार ने विधानसभा में कहा कि शराब से मौतें पहले भी होती थी। हमने सर्वे कराया था इसमें पता चला कि बिहार में 1 करोड़ 82 लाख लोगों ने शराब छोड़ी दी है। लोग इस तरह की शराब पीएंगे तो मरेंगे ही ना। नीतीश ने फिर कहा कि ऐसे लोगों को मुआवजा देने की कोई जरूरत नहीं। साथ ही कहा कि ग्रामीण इलाके में 93% और शहरी क्षेत्र में 92% लोग शराबबंदी के पक्ष में हैं। महिलाओं में 99 फीसदी और पुरुषों में 92 फीसदी लोग शराबबंदी के पक्ष में है। जहरीली शराब से मौत मामले में 34 अभियुक्त को गिरफ्तार कर न्यायिक हिरासत में भेजा गया है।
बिहार को विशेष राज्य का दर्जा मिलता तो बहुत तेजी से विकास होता। विशेष राज्य का जिक्र करते हुए सीएम ने कहा कि इसका दर्जा मिल जाए तो बड़ा फायदा होगा। विशेष दर्जा मिलने से खर्च केंद्र का 90 और राज्य का 10 फीसदी होगा। बीजेपी विधायकों की तरफ इशारा कर बोले कि एक बार फिर सबलोगों से आग्रह कर रहे हैं। सब कोई मिलकर प्रयास करें।
शिक्षकों की भर्ती को लेकर सीएम ने बताया कि बिहार गरीब राज्य है। धीरे-धीरे शिक्षकों की संख्या भी बढ़ाएंगे और वेतन भी। हम लोगों ने डिपार्टमेंट को शिक्षकों की बहाली के लिए कह दिया है। लेकिन अभी कैबिनेट से पास होने से पहले ही खबर में आ गई है। हालांकि, सीएम ने इसके लिए शिक्षा मंत्री चंद्रशेखर की तरफ देखते हुए कहा कि तकलीफ मत मान लीजिएगा।
इससे पहले शहीद के परिवार के अपमान के मामले को लेकर सदन में डीजीपी आरएस भट्टी और गृह अपर मुख्य सचिव को बुलाया गया है। इधर सीपीआई के अजय कुमार ने सदन में कहा कि बीजेपी देश को बांटने वाली ताकत है। बीजेपी विधायकों को उन्होंने सावरकर का चमचा बताया। BJP विधायकों ने इस पर कड़ी आपत्ति जताई है। BJP विधायक और सत्ता पक्ष के विधायकों के बीच जोरदार नोकझोंक हुई।
तेजस्वी यादव ने शहीद के पिता को जेल भेजने पर सदन में कहा कि मैं उसी वैशाली से जीत कर आता हूं। जब जवान शहीद हुए थे तो हम वहां गए थे। प्रतिपक्ष के नेता गए थे कि नहीं पता नहीं। वहां के लोगों की मांग थी तो हमने वादा किया था। उस समय इनकी सरकार थी। हम लोग देशभक्ति बेचते नहीं है।
उस समय परिवार की मांग थी मूर्ति लगे, लेकिन वो अपनी जमीन नहीं देना चाहते थे। बगल के दलित की जमीन पर बनाना चाहते थे। ये कैसे मुमकिन हो सकता था। जहां तक उनके पिता के गिरफ्तारी की बात है उसे देखा जा रहा है। कानून अपना काम कर रहा है।
विपक्ष पर हमला करते हुए तेजस्वी ने कहा कि ये संस्कार कहां से आ गए कि टेबल को पटका जाए। विपक्ष के नेता पर हमला करते हुए कहा- आप आसन पर थे ये करते थे क्या?
मंत्री विजय चौधरी ने कहा कि भाजपा के जो नेता स्वतंत्रता सेनानियों का अपमान करते थे, वो गलवान के शहीदों के लिए घड़ियाली आंसू बहा रहे हैं। ये मौके कि तालाश में रहते हैं। ये नाटक करते हैं। इनकी कोई भावना नहीं है। महागठबंधन की सरकार कभी शहीदों का अपमान कर ही नहीं सकती है।
विधानसभा की कार्यवाही तक के लिए स्थगित कर दी गई है।
विधान परिषद में राज्यपाल के अभिभाषण पर नीतीश कुमार ने अपनी बातें रखी। जिसपर नेता विरोधी दल सम्राट चौधरी ने कहा मुख्यमंत्री जी आप 17 साल से सिर्फ बोल रहे हैं यह करेंगे, वह करेंगे, काम पूरा कब होगा। सभापति देवेश चंद्र ठाकुर ने सम्राट चौधरी को टोका तो सम्राट चौधरी भी अड़ गए।
मुख्यमंत्री नीतीश कुमार ने सम्राट चौधरी को जब नसीहत दी कि आप कई पार्टी होते हुए भाजपा में गए हैं। तो उन्होंने कहा कि मुख्यमंत्री जी आप कब किसके साथ चले जाइएगा, किसको पता है? बिहार विधान परिषद में विरोध करते हुए विपक्ष वॉक आउट कर गया।
बिहार में क्राइम लगातार बढ़ रहा- सम्राट चौधरी
बिहार विधान परिषद में विरोधी दल के नेता सम्राट चौधरी ने कहा कि आज लगातार अपराध का ग्राफ बढ़ रहा है। स्थिति बद से बदतर होती जा रही है। एनडीए सरकार के समय में 112 डायल की सेवा शुरू की गई, लेकिन 112 डायल की सेवा को सीतामढ़ी, शिवहर जैसे क्षेत्र में लगा कर देख लीजिए स्थिति का पता चल जाएगा।
उन्होंने कहा कि शराब कांड में हम मांग करते रहे कि 2016 में जिस तरह से शराब से मौत हुई और सरकार ने 4 लाख मुआवजा दिया। उसी तरह अब भी शराब से मौत पर 4 लाख मुआवजा दिया जाना चाहिए। लेकिन यह नहीं हो रहा।
उन्होंने कहा कि शराब से जुड़े मामले में सजा नहीं मिल रही सिर्फ नाटक हो रहा है। 0.63 फ़ीसदी लोगों को ही अब तक सजा मिली। मुख्यमंत्री की जिद से यह नाटक चल रहा है। उन्होंने कहा कि बीजेपी शराबबंदी, नशाबंदी के पूर्ण समर्थन में है और सरकार के साथ है।
मंत्री सुरेंद्र यादव पर भी हंगामा 
अग्निवीरों के लिए अभद्र भाषा का इस्तेमाल करने पर राजद कोटे से सहकारिता मंत्री सुरेंद्र यादव को लेकर भी बीजेपी ने हंगामा किया। बीजेपी विधायकों की मांग थी कि मंत्री सुरेंद्र यादव अपने बयान को लेकर माफी मांगे।
माले ने अपनी ही सरकार के खिलाफ किया प्रदर्शन 
सदन के बाहर भाकपा माले के सदस्यों ने आज अपनी ही सरकार के खिलाफ जमकर हंगामा किया। बजट में महागठबंधन के घोषणा पत्र के वादों को शामिल नहीं करने पर निराशा जताई। केंद्र पर हमला बोलते हुए कहा कि गरीबों को परेशान करने के लिए मनरेगा के राशि में कौटती करने की बात गिरिराज सिंह कर रहे हैं।
इससे पहले बिहार विधानसभा के बाहर कांग्रेस के विधायकों ने महंगाई को लेकर प्रदर्शन किया। प्रदर्शन अडानी मामले को लेकर भी चला। कांग्रेस का आरोप है कि महंगाई से जनता त्रस्त है और सरकार लगातार चुपचाप बैठी है। कांग्रेस विधायकों का आरोप है कि सरकार अडानी और अंबानी को लगातार रिलीफ दे रही है और देश की जनता पर महंगाई का बोझ डाल रही है।
बढ़ते अपराधों को लेकर विधान परिषद में भी हंगामा
बिहार विधान परिषद की कार्रवाई शुरू होने से पहले ही बीजेपी के विधान पार्षदों ने नेता प्रतिपक्ष सम्राट चौधरी के नेतृत्व में जोरदार प्रदर्शन किया। बिहार में बढ़ते अपराध, एससी एसटी छात्रवृत्ति योजना और जेठली गांव में हुई फायरिंग को लेकर जमकर नारेबाजी हुई। पूर्व मंत्री जनक राम ने कहा कि जब से नीतीश कुमार ने महागठबंधन के साथ सरकार बनाई है तब से बिहार में भ्रष्टाचार के साथ अपराध चरम पर है। हर बिंदु पर हम सरकार से सदन में जवाब चाहते हैं, लेकिन सरकार जवाब देने से भाग रही है।
विरोधी दल के नेता सम्राट चौधरी ने कहा कि बिहार सरकार के मंत्री जलेबी की तरह बातों को घुमा रहे हैं। बिहार में लॉ एंड ऑर्डर नाम की कोई चीज नहीं रह गई है। मुख्यमंत्री के खिलाफ भी जमकर नारेबाजी हो रही। सभापति देवेश चंद्र ठाकुर की अपील का कोई असर नहीं।
अपराध के सवाल पर बिहार विधान परिषद की कार्यवाही बाधित हो गई। इस पर जदयू के वरिष्ठ नेता नीरज कुमार ने कहा कि सभापति को यह अधिकार है कि वह कार्य स्थगन को स्वीकार करें या फिर और अस्वीकार करें। जब गृह विभाग का दिन आएगा तब सरकार जवाब देगी। नेशनल क्राइम ब्यूरो या स्टेट क्राइम ब्यूरो के आंकड़े में सब कुछ साफ हैं। उन्होंने कहा कि सभापति को इस बात की पीड़ा हुई। नीतीश कुमार के जन्मदिन के दिन भी विपक्ष नीतीश कुमार मुर्दाबाद के नारे लगाते रहें। भाजपा को आत्मचिंतन करना चाहिए।
बिहार विधान परिषद में भी बीजेपी के विधान पार्षदों द्वारा नीतीश कुमार और सरकार के खिलाफ नारेबाजी की गई। वहीं, इस विरोध को लेकर पूर्व मुख्यमंत्री राबड़ी देवी ने कहा कि जब से बिहार में महागठबंधन की सरकार बनी हैं, बीजेपी को पच नहीं रहा। वह सदन के अंदर सरकार का काम होने नहीं दे रहीं।
राबड़ी देवी ने मुख्यमंत्री नीतीश कुमार के 72 वें जन्मदिन पर बधाई भी दी और कहा कि भगवान उनकी उम्र और लंबी करें।
ये खबर भी पढ़िए...
शहीद बेटे का स्मारक बनाने पर जेल..CID करेगी जांच:DGP ने जांच के लिए बनाई स्पेशल टीम; दोषी पुलिस वालों पर होगा एक्शन
बिहार पुलिस ने गलवान घाटी में शहीद के पिता के साथ कुख्यात अपराधियों जैसा व्यवहार किया। पिता की गलती सिर्फ इतनी थी कि उसने सरकारी जमीन पर शहीद बेटे की याद में स्मारक बना दिया था। इस पूरे मामले की जांच अब CID करेगी।
शहीद जवान के पिता के साथ वैशाली जिले के जंदाहा में हुए दुर्व्यवहार मामले पर मीडिया में आई खबरों के बाद बिहार पुलिस मुख्यालय जाग गया है। मुख्यालय ने इस मामले की जांच CID को सौंपी है। इस बारे में बुधवार को पुलिस मुख्यालय की तरफ से आधिकारिक बयान जारी किया गया है। पूरी रिपोर्ट पढ़ने के लिए यहां क्लिक करिए 
बेटा गलवान में शहीद हुआ..पिता ने स्मारक बनाया तो जेल:वैशाली में कुख्यात अपराधियों की तरह रात में पुलिस ने उठाया; मारपीट भी की
बिहार पुलिस ने गलवान घाटी में शहीद के पिता के साथ कुख्यात अपराधियों जैसा व्यवहार किया। पिता की गलती सिर्फ इतनी थी कि उसने सरकारी जमीन पर शहीद बेटे की याद में स्मारक बना दिया था।
पुलिस रात के अंधेरे में शहीद के घर पहुंची। पिता को जबरन गाड़ी में बिठाकर थाने लेकर आई। मारपीट के बाद जेल भेज दिया। इसके बाद से हिंदू संगठनों ने पुलिस के खिलाफ मोर्चा खोल दिया है। शहीद की मां का रो-रोकर बुरा हाल है। पूरी रिपोर्ट पढ़ने के लिए यहां क्लिक करिए 
मंत्री ने अग्निवीरों के लिए अभद्र भाषा का किया इस्तेमाल:सुरेंद्र यादव ने कहा- अग्निवीर योजना लाने वाले को फांसी पर चढ़ा दो
बिहार सरकार में राजद कोटे से सहकारिता मंत्री सुरेंद्र यादव ने अग्निवीरों के लिए अभद्र भाषा का इस्तेमाल किया है। उन्होंने कहा कि साढ़े 8 साल बाद देश की फौज किसी काम की नहीं रह जाएगी, क्योंकि जितनी पुरानी सेना है वो रिटायर हो जाएगी। जबकि अग्निवीर वाले फौजी की तो ट्रेनिंग भी नहीं पूरी होगी। साढे़ 4 साल में कौन सी सेना बनेगी।
सीमांचल में महागठबंधन की महारैली होनी है। कटिहार में इसकी तैयारी का जिम्मा सुरेंद्र यादव पर है। यहां प्रचार गाड़ी को रवाना करने के दौरान उन्होंने यह बात कही। पूरी रिपोर्ट पढ़ने के लिए यहां क्लिक करें